Lewis Hamilton fl-aħħar irnexxielu jirritona fil-pole position grazzi għal sessjonijiet li kienu neqsin minn problemi tekniċi għad-differenza tat-tnejn li għaddew. Wara Q1 u Q2 komdi, Hamilton deher ftit indeċiż fil-flying lap tiegħu fejn ma kienx preċiż fis-sewqan daqs is-soltu. Madankollu, is-sitwazzjoni nbidlet fid-dawra l-propja tiegħu li matulha kiseb ħin eċċellenti ta' 1:22.000. Minkejja li Rosberg ukoll saq b'mod tajjeb, il-ħin tiegħu xorta kien 0.280 sekondi anqas veloċi. Sorpriża interessani waslet fit-tieni filliera fejn Ricciardo u Verstappen daħlu bejn is-sewwieqa tal-Mercedes u dawk tal-Ferrari, b'dawn tal-aħħar jitilfu ħafna mill-pass tagħhom hekk kif bdiet tiela t-temperatura tat-traċċat. Dan kien diżappunt kbir għall-Ferraristi li sal-Ġimgħa kienu qegħdin jimmiraw għal rebħa fi Spanja. Warajhom spiċċa Bottas li kellu kwalifiki mingħajr wisq problemi għad-differenza ta' Massa li llum se jkollu jitlaq mit-18-il post wara li kien eliminat f'Q1 hekk kif weħel f'ħafna traffiku. Fit-tmien post spiċċa Sainz illi llum se jkun qiegħed jimmira għaż-żona punti wara d-disappunt li esperjenza fir-Russja. Wara l-Ispanjol se jitlaq Perez li fit-tellieqa tal-lum se jgawdi minn diversi żviluppi tekniċi li għandhom inaqqsu d-degrad tar-roti tiegħu. Fl-għaxar post spiċċa Alonso li wassal lill-McLaren għall-ewwel darba f'Q3 minn meta t-tim minn Woking reġa' beda juża' l-magni Honda.